《沈德和使君生辰四首》
宋代·陈棣

麟阁仙蓬莱，兰省星躔次。
瞻之已足荣，到者亦未易。
惟公名德尊，飞声从早岁。
青钱中妙选，岂止一科第。
果闻超卓姿，遍历清华地。
青藜照讐书，赤管供奏议。
视典昔常游，观耕尝入侍。
熙朝百度新，一麾烦卧治。
欲知天眷隆，御屏题姓氏。
公岂久外人，趣装宜早计。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。